POSLJEDNJIH dana u Zagrebu vlada situacija kakva se dugo godina ne pamti.

U deset dana na ulicama Zagreba odigrala su se dva oružana obračuna kakva su se još donedavno činila nezamislivima.

Prije deset dana se obračunavalo oružjem u neposrednoj blizini osnovne škole, a jučer u neposrednoj blizini jednog od najprometnijih križanja

Prvo se, prije deset dana, kalašnjikovima pucalo u Vukomercu, tik uz osnovnu školu punu djece. Iz dva automobila počelo se pucati na kuću. Iz kuće su uzvratili rafalima iz kalašnjikova koji su ostavili rupe na stolovima obližnjeg kafića, a metak je okrznuo nogu jednog slučajnog prolaznika. Samo pukom srećom nitko nije teže stradao.

Preksinoć se pucalo u širem centru grada, samo dvjestotinjak metara od zagrebačkog Autobusnog kolodvora. Dva auta su se, prema riječima svjedoka, naganjala Vukovarskom od Radničke ceste, da bi se zaustavili prije križanja Vukovarske s Držićevom i zapucali. Jedan sudionik obračuna je ranjen.

Akteri oba događaja, potvrdio je to jučer zagrebački gradonačelnik Milan Bandić, pripadnici su romske populacije.

Ne treba stigmatizirati Rome. Zato treba nazvati stvari pravim imenom

Bandić je kazao kako zbog toga ne treba stigmatizirati sve Rome. Teško se s tim ne složiti i zato treba stvari nazvati pravim imenom.

Ljudi koji su se prije deset dana i jučer obračunavali u Zagrebu prvenstveno su kriminalci. No zašto se kriminalci osjećaju toliko moćnima da se oružjem usude obračunavati usred Zagreba, nasred ulica, u neposrednoj blizini škole ili jednog od najprometnijih križanja?

Pitanje je to za policiju, za gradsku vlast, ali i za državu.

Ovo što smo u proteklih deset dana gledali doista je ugrožavanje ljudi u Zagrebu. Osim što na ulicama glavnog grada frcaju meci, jučer smo i gledali scene policijskog očevida na jednoj od najprometnijih ulica koje izgledaju kao da su ispale iz CSI-ja. Policijski istražitelji su čahure tražili i po tramvajskim tračnicama.

Obračuni kakvi u Zagrebu nisu viđeni još od mafijaških obračuna krajem devedesetih i početkom dvijetisućitih

Tekst se nastavlja ispod oglasa

Riječ je o oružanim obračuna kakvi nisu viđeni od mafijaških obračuna u Zagrebu u drugoj polovini devedesetih i početkom dvijetisućitih godina.

Policija istovremeno tvrdi da je, unatoč tome, "Zagreb definitivno siguran grad". No u to vjerojatno malo tko od građana Zagreba uistinu vjeruje. Uostalom, teza o Zagrebu kao sigurnom gradu temeljena na staroj statistici, pored dva opasna obračuna u proteklih deset dana, zvuči prilično deplasirano.

Pitanje kriminala čiji su počinitelji pripadnici romske populacije delikatno je iz više razloga. Riječ je o manjini koja je u nekim segmentima društvenog života prilično diskriminirana. S druge strane, među Romima sasvim sigurno ima i kriminalaca.

Najvažnije pitanje nema veze s Romima

Je li se na neka kriminalna djela koje su počinili pripadnici romske nacionalnosti dosad ipak gledalo pomalo blagonaklono, baš zbog toga što je riječ o osjetljivoj populaciji, legitimno je pitanje, no još je važnije pitanje jesu li kriminalci pod nadzorom ili bezbrižno šeću ulicama, pa se i do te mjere osjećaju sigurnima da se među ostalim građanima obračunavaju oružjem, ne mareći ni za druge, niti za moguće posljedice.

To je pitanje koje nema veze s Romima, nego ima veze s odnosom ove zemlje prema kriminalu općenito, a tiče se i policije i pravosuđa i države u cjelini.

Policija se pohvalila da su dobro obavili svoj posao

Policija se danas pohvalila kako su brzo riješili ovaj slučaj, no jedan se akter sinoćnjeg obračuna sam prijavio u policiju, drugi u bolnicu, a treći je pobjegao. Još uvijek ga traže.

Moguće da je okršaju prisustvovalo više osoba, no policajci su kriminalističko istraživanje usmjerili na ove tri. Iako policija tvrdi da se ova pucnjava ne može dovesti u nikakvu vezu s onom na Vukomercu, to se tek treba do kraja utvrditi.

Za koga je Zagreb siguran grad?

Moguće je i da policija uistinu jest obavila dobar posao, no tek nakon obračuna. Ono što je doista zabrinjavajuće jest kako se uopće u deset dana mogu dogoditi dva oružana obračuna klanova, o čijim se god klanovima radilo, usred Zagreba.

Stoga je legitimno i sljedeće pitanje - ako se tvrdi da je Zagreb siguran grad - je li siguran za većinu građana Zagreba ili za one koji se osjećaju dovoljno sigurni da na brutalan način ugrožavaju sigurnost ovih prvih?

*Index koristi third party aplikacije za realizaciju anketa, kako bi smanjili mogućnost manipulacije anketom od strane korisnika, ali i potpuno odagnali mogućnost Indexovih manipulacija rezultatima. Svejedno, online ankete ne mogu se smatrati znanstveno utemeljenima, niti vjerodostojno predstavljaju većinu hrvatske populacije. Index, naime, relativno rijetko posjećuju potpuni idioti, koji pak u ukupnoj hrvatskoj populaciji imaju značajan udio.